Bilanţul final al atacului cu dronă din Odesa: 12 morţi, printre care cinci copii / Salvatorii ucraineni au încheiat căutările
Salvatorii ucraineni au finalizat duminică intervenţia după atacul cu dronă asupra unei clădiri de apartamente din oraşul Odesa, găsind încă patru cadavre, ceea ce face ca bilanţul să ajungă la 12 morţi, relatează Reuters, transmite News.ro.
Guvernatorul din regiunea Odesa, Oleh Kiper, a scris pe Telegram că echipele de salvatori care au lucrat până duminică seara au găsit cadavrul unei fetiţe de opt ani lângă corpul fratelui ei mai mare, descoperit mai devreme.
Mai devreme, în cursul zilei, echipele de intervenţie au recuperat cadavrele unei mame şi unui bebeluş.
Kiper a precizat că dintre persoanele decedate în clădirea de apartamente din Odesa, cinci erau copii, cel mai mic având doar patru luni.
Drona s-a prăbuşit sâmbătă pe o clădire rezidenţială din Odesa.
Preşedintele Volodimir Zelenski a declarat că pierderile de vieţi omeneşti ar fi putut fi evitate dacă Ucraina nu s-ar fi confruntat cu întârzieri în livrările de arme.
Ministrul de interne Ihor Klimenko a anunţat că forţele ruse au rănit 16 persoane într-un atac aerian cu bombă asupra unei clădiri de apartamente din oraşul Kurakhove, situat în estul ţării, la vest de Doneţk. Doi dintre răniţi erau copii. Zeci de clădiri de apartamente au suferit pagube.
Sâmbătă, Klimenko a declarat că un bebeluş a fost găsit mort alături de mama sa printre dărâmăturile clădirii din Odesa. El a postat o fotografie a unui salvator lângă o pătură însângerată, cu un braţ de bebeluş vizibil pe o parte şi un braţ de adult care se întinde pe cealaltă parte.
Duminică a fost declarată zi de doliu în Odesa.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank